ΓΡΑΠΤΗ ΕΡΩΤΗΣΗ E-2368/98

υποβολή: Daniel Varela Suanzes-Carpegna (PPE) προς την Επιτροπή

(27 Ιουλίου 1998)

Θέμα: Μεταρρύθμιση του ΧΜΠΑ και ενίσχυση μικτών εταιριών

Η αναδιάρθρωση του αλιευτικού τομέα στο σημερινό πλαίσιο του Χρηματοδοτικού Μέσου Προσανατολισμού της Αλιείας (ΧΜΠΑ) με τη σύσταση μικτών εταιριών έχει αποδειχθεί ιδιαίτερα αποτελεσματική για τη δημιουργία απασχόλησης και πλούτου στην Ευρωπαϊκή Ένωση.

Στην Ισπανία υπάρχουν 164 αλιευτικά σκάφη που ανήκουν σε μικτές εταιρίες και που αντιπροσωπεύουν συνολικώς 1912 άμεσες θέσεις εργασίας. Επιπλέον το 93,5 % της απασχόλησης αυτής βρίσκεται σε περιφέρειες του στόχου 1 (Γαλικία και Ανδαλουσία), πράγμα που επίσης αποδεικνύει τη συμβολή αυτών των εταιριών στην κοινοτική οικονομική και κοινωνική συνοχή. Από τους 498.000 τόνους νωπών και κατεψυγμένων αλιευμάτων που εισήλθαν το 1997 στο λιμάνι του Βίγο (Ισπανία) παγκοσμίως το πρώτο σε σπουδαιότητα λιμάνι σε αυτόν τον τομέα, ένα 30 % (150.000 τόνοι) προέρχονταν από μικτές εταιρίες. Επίσης το 50 % των ετήσιων ισπανικών εισαγωγών κατεψυγμένων ιχθύων προέρχονται από μικτές εταιρίες (250.000 τόνοι).

Η Ισπανία δεν είναι φυσικά η μόνη χώρα όπου έχει διαπιστωθεί ο εν λόγω θετικός αντίκτυπος. Είναι λογικό να ισχύει το ίδιο και για άλλα κράτη μέλη. Πρόκειται πράγματι για ένα διαρθρωτικό μέτρο εξαιρετικής αποτελεσματικότητας, του οποίου η συνέχιση πρέπει να διασφαλισθεί στο νέο πλαίσιο προγραμματισμού της περιόδου 2000-2006.

Προκαλεί, συνεπώς, έκπληξη στον ερωτώντα το γεγονός ότι στη νέα πρόταση νομοθετικής ανάπτυξης της Ατζέντα 2000 που εξέδωσε η Επιτροπή στις 18 Μαρτίου 1998 (COM(98)131 τελικό) περιλαμβάνεται ένα σχέδιο κανονισμού για τις διαρθρωτικές ενέργειες στον τομέα της αλιείας(1) στο οποίο δε γίνεται λόγος για τις μικτές εταιρίες και για κανένα άλλο σχετικό μέτρο, πράγμα που μας δημιουργεί πολλά ερωτηματικά. Πρέπει δε να ληφθεί υπόψη ότι η εν λόγω πρόταση κανονισμού αποσκοπεί στην κατάργηση και αντικατάσταση του ισχύοντος κανονισμού (ΕΟΚ) 2080/93(2) του Συμβουλίου της 20 Μαρτίου 1993 στου οποίου τα άρθρα 2 και 3 παρατίθενται κατάλογος των διαρθρωτικών μέτρων για τον τομέα της αλιείας, μεταξύ των οποίων αναφέρονται οι μικτές εταιρίες.

Μπορεί η Επιτροπή να μας πληροφορήσει εάν οι μικτές εταιρίες θα εξακολουθήσουν να περιλαμβάνονται στις διαρθρωτικές ενέργειες που θα χρηματοδοτηθούν από το ΧΜΠΑ στην περίοδο 2000-2006;

Σε αρνητική περίπτωση ποιοί είναι οι λόγοι που αιτιολογούν τον αποκλεισμό των εν λόγω εταιριών από αυτές τις ενέργειες;

Τέλος, πώς εξηγεί η Επιτροπή το ότι μια πρόταση κανονισμού για διαρθρωτικές ενέργειες στον τομέα της αλιείας δεν αναφέρει κανένα συγκεκριμένο διαρθρωτικό μέτρο για τον εν λόγω τομέα;

Απάντηση της κας Bonino εξ ονόματος της Επιτροπής

(18 Σεπτεμβρίου 1998)

Η Επιτροπή έλαβε γνώση των πληροφοριών που παρείχε το Αξιότιμο Μέλος του Κοινοβουλίου όσον αφορά τη σημασία των μικτών εταιριών στον ισπανικό αλιευτικό τομέα.

Όσον αφορά το γράμμα, αυτή υπενθυμίζει ότι η διαδικασία που επελέγη το 1998 για τις νομοθετικές προτάσεις που αφορούν τις διαρθρωτικές παρεμβάσεις στον αλιευτικό τομέα προβλέπει δύο φάσεις: το 1993 ένας βασικός κανονισμός, στο πλαίσιο της "διαρθρωτικής δέσμης" περιορίζεται να δημιουργήσει ένα συσχετισμό μεταξύ της πολιτικής οικονομικής και κοινωνικής συνοχής, αφενός, και της διαρθρωτικής πολιτικής της αλιείας, αφετέρου, και ένας κανονισμός εφαρμογής, ο οποίος στηρίζεται στο άρθρο 43 της συνθήκης που αποτελεί τη νομική βάση του συνόλου της κοινής αλιευτικής πολιτικής, και που θα προσδιορίσει την ακριβή έκταση των διαρθρωτικών παρεμβάσεων στον τομέα της αλιείας.

Η διαδικασία αυτή έχει διευκρινιστεί στην αιτιολογική έκθεση που συνόδευε την πρόταση "διαρθρωτικής δέσμης"(3) (πρώτη φάση).

Όσον αφορά το πνεύμα, η Επιτροπή θα εκδώσει εν ευθέτω χρόνο την πρόταση του κανονισμού εφαρμογής (δεύτερη φάση), σχετικά με την οποία το Κοινοβούλιο θα κληθεί να διατυπώσει γνώμη.

(1) ΕΕ C 176 της 9.6.1998, σελ. 44.

(2) ΕΕ L 193 της 31.7.1993, σελ. 1.

(3) ΕΕ C 176 της 9.6.1998.